РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/32-20

3. фебруар 2020. године

Б е о г р а д

ЗАПИСНИК

61. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 6. ФЕБРУАРА 2020. ГОДИНЕ

 Седница је почела у 11 часова и 38 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Станислава Јаношевић, Студенка Стојановић, Јелена Мијатовић, Зоран Бојанић, Снежана Р. Петровић, Ана Чарапић и Горица Гајић.

 Седници је присуствовала Маја Мачужић Пузић, заменик члана Одбора Александре Томић.

 Седници нису присуствовали чланови Одбора: Новица Тончев, Томислав Љубеновић, Александар Стевановић, Дејан Николић, Владимир Маринковић, Иван Костић, Војислав Вујић и Здравко Станковић, нити њихови заменици.

 Седници су, на позив председника, испред Министарства привреде присуствовали: Драган Гругуревић, државни секретар, Драган Угрчић и Душан Вучковић, помоћници министра, Луција Дујовић, саветник у Одељењу за инвестиције, Ирена Булатовић, саветник у Сектору за контролу и надзор над радом јавних предузећа и Вучетић Александра, саветник у Сектору за развој малих и средњих предузећа и предузетништва.

 На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства привреде за период октобар-децембар 2019. године (10 број 02-1540/19 од 28. јануара 2020. године);
2. Разматрање Извештаја Министарства привреде о стању поступка приватизације за новембар 2019. године (10 број 02-437/19-9 од 16. децембра 2019. године);
3. Разматрање Извештаја Министарства привреде о стању поступка приватизације за децембар 2019. године (10 број 02-437/19-10 од 20. јануара 2019. године);
4. Разно.

 Пре преласка на рад према утврђеном дневном реду, Одбор је већином гласова усвојио записнике 53, 54, 55, 56, 57, 58, 59. и 60. седнице Одбора.

 На предлог председника, Одбор је једногласно одлучио да обједини расправу о прве три тачаке дневног реда и да се гласање обави о свакој тачки дневног реда појединачно.

Прва, друга и трећа тачка дневног реда: **Информација о раду Министарства привреде за период октобар-децембар 2019. Године и** **Извештај Министарства привреде о стању поступка приватизације за новембар и децембар 2019. године**

 У уводним напоменама, Драган Гргуревић, државни секретар у Министарству привреде изнео је да је Извештај Министарства привреде достављен у уобичајеној форми, са прецизним подацима о активностима у предходном периоду. Изнете су најважније информације о законодавној активности. Донети су Закон о изменама и допунама Закона о централној евиденцији стварних власника и Закон о изменама и допунама Закона о привредним регистрима. Истакао је да се ради на Нацрту закона о специјалним болницама за рехабилитацију, који треба да се донесе у наредном периоду. У домену приватизације, у односу на претходни период, смањен је број предузећа. Тренутно су 83 предузећа у портфељу Министарства привреде. Редовно су рађене контроле трошења средстава које Министарство додељује. Актуелне су пројектне активности, инфраструктурни пројекти за унапређење локалне инфраструктуре. Активно је 47 пројеката, где је уложено 158 милиона динара. Извршена је примопредаја седам пројеката и пројекти су дати јединицама локалне самоуправе на коришћење. То је конкретан резултат активности у извештајном периоду. Активно је 19 пројеката за подршку и развој инфраструктуре и уложено је око 111 милиона динара, при чему је завршено осам пројеката и предати су јединицама локалне самоуправе на коришћење. Из области инфраструктуре квалитета и безбедности, активност која треба да се реализује је ревитализација лифтова у Републици Србији. То је пројекат од великог значаја у наредном периоду. У области Јавних предузећа од великог значаја је иницијатива Министарства да се развије платформа за ефикаснији надзор и анализу пословања јавних предузећа, који ће олакшати Министарству и надлежним институцијама да прате рад јавних предузећа. Уобласти инвестиција, 155 инвестиционих пројеката је активно и у фази мониторинга. У четвртом кварталу је закључено дванаест нових уговора, чија је укупна вредност 440 милиона евра, а из средстава подстицаја дато је око 63 милиона евра за 5275 нових радих места. У домену малих и средњих предузећа и предузетништва Министарство спроводи своје стандардне програме за почетнике за развој пројеката и набавку опреме, што су редовне активности Министарства привреде.

 У дискусији су учествовали Снежана Б. Петровић и Драган Гргуревић.

 а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период октобар-децембар 2019. године;

 б) Одбор је већином гласова усвојио Извештај Министарства привреде о стању поступка приватизације за новембар 2019. године;

 в) Одбор је већином гласова усвојио Извештај Министарства привреде о стању поступка приватизације за децембар 2019. године.

Четврта тачка: **Разно.**

 У оквиру ове тачке дневног реда, није било предлога, питања и дискусије.

Седница је закључена у 11 часова и 54 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић